
etablering og nedlegging av studieretninger i studieprogrammene
Bakgrunn

Tidligere var det departementet som hadde myndighet til fastsette hvilke fag, emner og studieretninger som de høgre utdanningsinstitusjonene kunne tilby og som skulle inngå i grunnlaget for de grader som institusjonene hadde rett til å tildele. Nye hovedfag og også alle studieretninger under hovedfagene/profesjonsgradene måtte universitetene søke om å få etablere. Med endringene i universitets- og høgskoleloven som kom med kvalitetsreformen, ble dette delegert til universitetene, Høgskolene har imidlertid fortsatt begrensninger i den faglige friheten på dette området. 

I forskrift for studier ved Universitetet i Tromsø § 4A andre ledd er det fastsatt at universitetsstyret etablerer og nedlegger studieprogrammer og at avdelingene kan vedta mindre endringer i studieprogrammer som de forvalter. 

Denne bestemmelsen i studieforskriften ble vedtatt av universitetsstyret i sak S 37/03, behandlet i møte 19.06.03. I styresaken ble det lagt til grunn at avdelingene skal kunne etablere og nedlegge emner som inngår i studieprogrammene. Det ble også lagt til grunn at avdelingene i utgangspunktet skulle kunne etablere og nedlegge studieretninger innenfor studieprogrammene. Dette gjaldt imidlertid ikke Det humanistiske fakultet, som har en studieprogramstruktur med vide studieprogram og hvor studieretningene kan sies å være det nivået som tilsvarer studieprogram ved de andre avdelingene. I styresaken ble det derfor presisert at universitetsstyret etablerer og nedlegger studieretninger ved Det humanistiske fakultet. 

Det er fastlagt administrative rutiner som skal sikre informasjonsflyt mellom universitetsdirektøren og avdelingene, og mellom de ulike avdelingene. Det er også fastsatt en fremgangsmåte som skal sikre mulighet for klagebehandling dersom flere avdelinger eller enheter er med i studieprogrammet og det oppstår uenighet mellom partene.

Universitetsdirektøren har nå utarbeidet en fullstendig oversikt over godkjente studieprogram med tilhørende studieretninger, se vedlegg 1. Doktorgradsprogrammene er ikke tatt med. Det viste seg å være vanskelig å få full oversikt. Det er betydelig endringer, for eksempel i opprettelse av studieretninger og navn på disse, som ikke er meldt til universitetsdirektøren. Det er også i noen tilfeller vanskelig å redegjøre for godkjenningsstatus. 

Universitetsdirektørens vurdering

Universitetet må til enhver tid ha oversikt over, og kunne gjøre rede for, studieprogrammene på alle nivå med tilhørende studieretninger. Departementet hadde tidligere lister over godkjente grader, fag og studieretninger den enkelte institusjon hadde godkjenning til å gi. Dette var ikke bare en formalitet. I forbindelse med en søknad til departementet for noen år siden om godkjenning av en ny studieretning i biologi, ble godkjenning ikke gitt umiddelbart. Departementet viste til at antall studieretninger i biologi ved Universitetet i Tromsø var svært stort: 34 studieretninger var det samme antallet som Universitetet i Oslo og Universitetet i Bergen hadde til sammen. Dessuten pekte departementet på at et stort antall studieretninger kunne medføre en for sterk faglig spesialisering av studentenes kompetanse og for lite felles basiskompetanse innenfor biologi. Dette var starten på en prosess ved de biologiske fagmiljøene, der sammenslåing av studieretninger var tema og et felles årsstudium i cand.mag.-graden ble planlagt og gjennomført.

Det står klart for universitetsdirektøren at det er nødvendig med bedre styring og samordning av studieretningene enn det institusjonen har hatt i høst. Universitetsdirektøren feilvurderte konsekvensene av en slik delegering, og fremmer derfor nå forslag om at myndigheten legges til styret selv. Det er særlig to forhold som tilsier at opprettelse og nedleggelse av nye studieretninger ikke bør være delegert til avdelingene, slik det ble lagt til grunn i saksframlegget da studieforskriften ble endret i sak S 37/03:

1)Universitetsstyret har et klart styringsansvar for fagutviklingen i studietilbudene. Antall studieretninger og spesialiseringer vurdert i forhold til økonomi og størrelse på det aktuelle fagmiljøet hører inn under dette ansvaret. Etablering av mange studieretninger vil føre til at ressursene knyttet til undervisningen spres tilsvarende. Nye studieretninger innebærer ikke at avdelingen får økt tilførsel av midler. Heller ikke produksjonsmidler vil nødvendigvis øke.

Dynamiske fagpersoner og faggrupper ønsker å rekruttere potensielle forskerrekrutter til doktorgradsarbeid innenfor egne forskningsfelt. Dersom forskningsfeltet er synliggjort gjennom en egen studieretning i mastergradsprogrammene, vil det være en fordel. Dette er et legitimt hensyn sett fra faggruppene ståsted. Universitetsstyret må likevel se til at dette ikke fører til en for spredt ressursbruk og for mange spesialiserte studieretninger. Mange studieretninger med få vitenskapelig ansatte knyttet til hver av dem kan også bli sårbare ved utskiftinger i den vitenskapelige staben. 

2) Styret og universitetsledelsen må til enhver tid kunne frembringe korrekte oversikter over program og studieretninger. Uten en godkjenningsprosedyre som involverer styret, kan dette bli vanskelig. Det fikk universitetsdirektøren erfare da listen i vedlegg 1 skulle utarbeides. Det er også nødvendig med en samordning når det gjelder navn på studieprogrammer og studieretninger, herunder også tilleggsbenevnelser på grader og engelske grads- og programbetegnelser.

Universitetsdirektøren foreslår at universitetsstyret i slutten av høstsemesteret hvert år skal orienteres om hvilke studieprogrammer og studieretninger som universitetet skal tilby påfølgende studieår. Denne orienteringen må være bindende for avdelingene på den måten at studieprogrammer og studieretninger som ikke er utarbeidet eller vedtatt på dette tidspunktet, og derfor ikke med i orienteringen, ikke skal kunne tilbys neste studieår. 

På bakgrunn av ovennevnte gis følgende innstilling til

vedtak:

1. 
Etablering og nedlegging av studieretninger i studieprogrammene skal vedtas av universitetsstyret.

2.
Universitetsdirektøren skal mot slutten av hvert høstsemester legge fram en liste for styret over alle studieprogram og studieretninger som universitetet skal tilby påfølgende studieår.  

